గుడివాడ అమర్‌నాథ్

గుడివాడ అమర్‌నాథ్‌ ఆంధ్రప్రదేశ్ రాష్ట్రానికి చెందిన రాజకీయ నాయకుడు, అనకాపల్లి ఎమ్మెల్యే. ఆయన 2022 ఏప్రిల్ 11న జరిగిన మంత్రివర్గ పునర్‌ వ్యవస్థీకరణలో భాగంగా వై.ఎస్. జగన్మోహన్ రెడ్డి మంత్రివర్గంలో పరిశ్రమల శాఖ మంత్రిగా ప్రమాణ స్వీకారం చేశాడు.

జననం, విద్యాభాస్యం
గుడివాడ అమర్‌నాథ్‌ 22 జనవరి 1985లో ఆంధ్రప్రదేశ్ రాష్ట్రం, విశాఖపట్నం జిల్లా, అనకాపల్లిలో గుడివాడ గురునాథరావు , నాగమణి దంపతులకు జన్మించాడు. ఆయన తండ్రి గుడివాడ గురునాథ రావు ఎంపీగా, ఎమ్మెల్యేగా పని చేశాడు. అమర్‌నాథ్‌ బి.టెక్ వరకు చదువుకున్నాడు.

రాజకీయ జీవితం
గుడివాడ అమర్‌నాథ్‌ కాంగ్రెస్ పార్టీ ద్వారా తన రాజకీయ జీవితాన్ని ప్రారంభించాడు. ఆయన 2006లో తన 21వ ఏటలోనే గ్రేటర్ విశాఖ మున్సిపల్ కార్పొరేషన్ కార్పొరేటర్ గా గెలిచాడు. అమర్‌నాథ్‌ అతి పిన్న వయస్సులో విశాఖపట్నం జిల్లా ప్రణాళిక సంఘం సభ్యుడిగా పని చేశాడు.  ఆయన 2011లో కాంగ్రెస్ పార్టీ కి రాజీనామా చేసి వైఎస్ఆర్ కాంగ్రెస్ పార్టీ లో చేరాడు. ఆయన వైఎస్సార్ కాంగ్రెస్ పార్టీ రాష్ట్ర అధికార ప్రతినిధి,  వైఎస్సార్ కాంగ్రెస్ పార్టీ  అనకాపల్లి నియోజకవర్గం ఇంచార్జ్ గా పని చేశాడు. గుడివాడ అమర్‌నాథ్‌ 2019లో జరిగిన ఆంధ్రప్రదేశ్ అసెంబ్లీ ఎన్నికల్లో అనకాపల్లి శాసనసభ నియోజకవర్గం నుండి వైఎస్సార్ కాంగ్రెస్ పార్టీ  అభ్యర్థిగా పోటీ చేసి తన సమీప ప్రత్యర్థి తెలుగుదేశం పార్టీ అభ్యర్థి పీలా  గోవింద సత్యనారాయణ పై 8,169 ఓట్ల మెజారిటీతో గెలిచి తొలిసారి అసెంబ్లీలోకి అడుగు పెట్టాడు. ఆయన 2022 ఏప్రిల్ 11న వై.ఎస్. జగన్మోహన్ రెడ్డి మంత్రివర్గంలో పరిశ్రమల శాఖ మంత్రిగా ప్రమాణ స్వీకారం చేశాడు. ఆయన  సచివాలయంలోని తన ఛాంబర్‌లో  ఏప్రిల్ 21న మంత్రిగా భాద్యతలు చేపట్టాడు.

మూలాలు

విశాఖపట్నం జిల్లా రాజకీయ నాయకులు
వై.యస్.ఆర్. కాంగ్రెస్ పార్టీ రాజకీయ నాయకులు
ఆంధ్రప్రదేశ్ శాసన సభ్యులు (2019)